C 100/4
EL
Επίσημη Εφημερίδα της Ευρωπαϊκής Ένωσης
16.3.2023
1.7.
Η ΕΟΚΕ δεσμεύεται να δημιουργήσει μόνιμη εσωτερική ομάδα με σκοπό να αποκτήσει διαφανείς και διατομεακούς μηχανισμούς συντονισμού, ώστε να ενσωματώσει τη διάσταση των νέων στο έργο της ΕΟΚΕ και να διερευνήσει και να εξετάσει περαιτέρω πιθανούς τρόπους εφαρμογής της έννοιας της αξιολόγησης του αντικτύπου της ΕΕ από τη σκοπιά της νεολαίας στο έργο της, προκειμένου να αναπτύξει μια συνεπή προσέγγιση ως προς τη συμμετοχή των νέων στην ΕΟΚΕ.
1.7.1.
Επιπλέον, η ΕΟΚΕ ζητεί να δημιουργηθεί μια δομή που θα εκπροσωπεί τις οργανώσεις της νεολαίας και/ή θα εξασφαλίζει τη συμμετοχή τους σε όλα τα θεσμικά όργανα της ΕΕ, και/ή πιθανώς μια πλατφόρμα ενδιαφερόμενων μερών, όπως η ευρωπαϊκή πλατφόρμα ενδιαφερόμενων μερών για την κυκλική οικονομία, η οποία θα έγκειται στην αρμοδιότητα της ΕΟΚΕ.
Επιπλέον, καθώς ο διάλογος της ΕΕ για τη νεολαία αποτελεί την ουσιαστικότερη συμμετοχική διαδικασία της Ευρώπης, στην οποία συμμετέχουν υπεύθυνοι λήψης αποφάσεων και νέοι προκειμένου να συζητούν ζητήματα και να βρίσκουν λύσεις από κοινού, θα μπορούσαν να γίνουν περαιτέρω βήματα ώστε να ενισχυθεί αυτός ο μηχανισμός, για παράδειγμα, εισαγωγή της δομής συνδιαχείρισης (13), της οποίας θα ηγείται επίσης η ΕΟΚΕ.
1.8.
Η ΕΟΚΕ ενθαρρύνει τη μεγαλύτερη συμμετοχή των νέων στις διαδικασίες λήψης αποφάσεων, από την κατάρτιση των νομοθετικών προτάσεων και των πρωτοβουλιών έως την εφαρμογή, την παρακολούθηση και τη συνέχειά τους.
Αυτή η προσέγγιση ακολουθείται από το 2021 στην αντιπροσωπεία της ΕΕ στις συνεδριάσεις της Συνόδου της διάσκεψης των συμβαλλομένων μερών της σύμβασης-πλαισίου των Ηνωμένων Εθνών για την κλιματική αλλαγή, όπου η αντιπροσωπεία έχει τουλάχιστον έναν εκπρόσωπο των νέων.
Η ΕΟΚΕ συνιστά ένθερμα να ακολουθήσουν και οι άλλες αντιπροσωπείες οργάνων της ΕΕ παρόμοια προσέγγιση και να λάβουν επίσης υπόψη τη διαγενεακή διάσταση.
1.9.
Για να ενισχυθεί ο ρόλος της ίδιας της ΕΟΚΕ στη γεφύρωση του χάσματος μεταξύ υπευθύνων χάραξης πολιτικής και οργανώσεων νεολαίας τόσο σε εθνικό όσο και σε ευρωπαϊκό επίπεδο, συνιστάται, πρώτον, να δημιουργηθεί διαφανής, δομημένος και αποτελεσματικός μηχανισμός συμμετοχής των νέων για τον αποτελεσματικό συντονισμό του νομοθετικού έργου, παραδείγματος χάριν, μια ειδική ομάδα νέων.
Δεύτερον, συνιστάται η αλληλεπίδραση με τους νέους και τις οργανώσεις νεολαίας, και η συμμετοχή τους στο έργο της.
Επιπροσθέτως, θα πρέπει να εφαρμοστεί συντονισμός και ανταλλαγή ορθών πρακτικών σχετικά με τη συμμετοχή των νέων σε όλα τα επίπεδα και τα κράτη μέλη, και περισσότερο στοχευμένες δραστηριότητες προβολής.
Ειδικότερα, ενίσχυση των σχέσεων με τις εθνικές οργανώσεις νεολαίας και εστίαση στα τοπικά έργα για τους νέους στο πλαίσιο της ΕΟΚΕ και μεταξύ των μελών.
1.10.
Επιπλέον, δεδομένης της σημερινής ταραχώδους γεωπολιτικής κατάστασης, είναι σημαντικότατο να διασφαλιστεί η συμμετοχή των νέων στην προώθηση της βιωσιμότητας, της ασφάλειας και της ειρήνης.
Η ΕΟΚΕ επικροτεί το πρόσφατα εγκριθέν σχέδιο δράσης για τη νεολαία στο πλαίσιο της εξωτερικής δράσης της ΕΕ, και πρόκειται να εκδώσει γνωμοδότηση πρωτοβουλίας σχετικά με αυτό εντός του 2023.
Επιπλέον, η ΕΟΚΕ καλεί την ΕΕ να παράσχει περαιτέρω υποστήριξη στα Δυτικά Βαλκάνια με σκοπό τη βελτίωση της συμμετοχής των νέων, δεδομένης της θετικής συσχέτισης της εκπαιδευτικής ή επιμορφωτικής κινητικότητας με την πολιτική δραστηριοποίηση των νέων καθώς και με τη δραστηριοποίηση που άπτεται της συμμετοχής στα κοινά.
Η ίδια αρχή πρέπει να ληφθεί υπόψη στη σχέση με την Ουκρανία και τη Γεωργία.
Η ΕΟΚΕ επιμένει ότι θα πρέπει να ενισχυθεί η συνεργασία με τις υποψήφιες προς ένταξη χώρες όσον αφορά τις πολιτικές για τη νεολαία.
1.11.
Η ΕΟΚΕ θα προσπαθήσει να λαμβάνει συστηματικά υπόψη τις απόψεις των νέων στις γνωμοδοτήσεις της, συμπεριλαμβανομένων των γνωμοδοτήσεων πρωτοβουλίας και των διερευνητικών γνωμοδοτήσεων που εγκρίνονται κατόπιν αιτήματος των εκ περιτροπής προεδριών του Συμβουλίου της ΕΕ ή άλλων θεσμικών οργάνων της ΕΕ.
Η ΕΟΚΕ, χάρη στις εξαιρετικές σχέσεις της με αυτά τα όργανα, θα κάνει ό,τι είναι δυνατόν ώστε να τα πείσει ότι αυτά τα αιτήματα πρέπει να καλύπτουν πτυχές που αφορούν τους νέους.
2.
Το σημείο έμφασης τα επόμενα χρόνια: από κοινού οικοδόμηση ενός καλύτερου πιο οικολογικού, συμπεριληπτικού και ψηφιακού μέλλοντος.
2.1. Η ΕΟΚΕ τονίζει τη σημασία της αναβάθμισης της γνώσης και της πληροφόρησης των νέων σε σχέση με τα θεσμικά όργανα της ΕΕ, τους ενωσιακούς λειτουργικούς μηχανισμούς και πεδία δράσης, συγκεκριμένα παραδείγματα από καθημερινές δραστηριότητες και ευκαιρίες για την προσωπική και επαγγελματική ανέλιξη των νέων.
Ο αριθμός των ευρωπαϊκών προγραμμάτων ανταλλαγής εμπειριών και κατάρτισης (Erasmus+, Discover EU κ.λπ.) πρέπει να αυξηθεί τόσο τοπικά όσο και εξωτερικά, καθώς και τα προγράμματα που εποπτεύονται από κοινού με άλλα εκπαιδευτικά ιδρύματα της κάθε χώρας και της αλλοδαπής.
Η ΕΟΚΕ θα προωθήσει και θα ενθαρρύνει τα μέλη της να οργανώσουν τοπικές πρωτοβουλίες επικεντρωμένες στη νεολαία.
(13)
Σύστημα συνδιαχείρισης του Συμβουλίου της Ευρώπης.